Diari Oficial de la Generalitat Valenciana


Sumari del DOGV 4062, del 10-08-2001 (2001/7979)

ORDRE de 20 de juliol de 2001, de la Conselleria de Benestar Social, per la qual es convoquen, per a l'any 2001, ajudes econòmiques per al lloguer d'habitatges per joves i per parelles de joves.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4062

Data del DOGV
:   10-08-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/7979


Data del document
:   20-07-2001

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * jove
    * suport econòmic
    * habitatge
    * lloguer
    * ajuda pública

ORDRE de 20 de juliol de 2001, de la Conselleria de Benestar Social, per la qual es convoquen, per a l'any 2001, ajudes econòmiques per al lloguer d'habitatges per joves i per parelles de joves. [2001/X7979]
  
Les greus dificultats existents per a l'accés dels joves al món laboral, i l'increment produït en els preus dels habitatges a causa de l'encariment del sòl, provoquen que una gran quantitat de joves no puguen accedir a la seua independència econòmica i estiguen obligats a continuar depenent de l'ajuda material de la seua família.
  
Això implica una postergació cap a un futur imprecís dels seus projectes d'habitatge i de família propis, molt més frustrant com més necessària és aquesta independència d'acord amb el pes de la tradició, de les circumstàncies de la vida moderna, o d'ambdós factors.
  
Per tal de contribuir a pal·liar aquesta situació i en el context competent que estableix la Llei 4/1989, de creació de l'Institut Valencià de la Joventut, en l'article 3, l'Institut Valencià de la Joventut ha decidit facilitar els processos d'autonomia dels joves mitjançant l'establiment d'ajudes econòmiques adreçades a contribuir a sufragar les despeses resultants del lloguer d'habitatges en què constituir el nucli convivencial.
  
Per això, i fent ús de les competències que em confereixen l'article 35 de la Llei 5/1983, de 30 de desembre, de Govern Valencià, i l'article 47.11 del text refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoquen ajudes econòmiques per al lloguer d'habitatge destinat a domicili habitual de joves i de parelles joves, i s'aproven les bases per les quals es regiran, que s'inclouen com a annex I, i també el model de sol·licitud que figura en l'annex II a aquesta ordre.
  
Segon
  
Les ajudes que es convoquen es finançaran a càrrec de la línia de subvenció SE000024 del pressupost de l'Institut Valencià de la Joventut per a 2001, amb un import global màxim de 76.694.327 de pessetes.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè dicte totes les instruccions i les resolucions que calguen per al desplegament i l'execució del que preveu aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador a partir de l'endemà de la seua publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
  
Potestativament, es podrà interposar recurs de reposició, davant de la Conselleria de Benestar Social, en el termini d'un mes comptador a partir de l'endemà de la publicació d'aquesta ordre, segons el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 20 de juliol de 2001
  
El conseller de Benestar Social,
  
RAFAEL BLASCO CASTANY
  
ANNEX I
  
Bases de la convocatòria
  
Primera. Objecte de les ajudes
  
1. L'objecte d'aquestes ajudes és el finançament parcial del lloguer d'habitatge destinat a domicili habitual de joves i parelles de joves residents a la Comunitat Valenciana.
  
2. Queden excloses del concepte de lloguer les despeses de comunitat i d'administració, i també les que es produïsquen en concepte de contribucions i d'arbitris, encara que estiguen incloses expressament en el contracte de lloguer corresponent.
  
3. Les ajudes previstes en aquesta ordre es refereixen exclusivament a l'any 2001. Els seus efectes seran des de l'1 de gener de 2001, si el contracte de lloguer estiguera en vigor en la data esmentada, o des del dia de l'entrada en vigor del contracte de lloguer.
  
Segona. Beneficiaris
  
1. Podran ser beneficiaris de les ajudes regulades en aquesta ordre aquells joves i parelles de joves residents a la Comunitat Valenciana que complisquen els requisits següents:
  
A) Joves, tant si ocupen l'habitatge tots sols com si el comparteixen amb altres persones:
  
- Que obtinguen uns ingressos mínims nets i propis de 300.000 pessetes per any, sense superar, en tot cas, la quantitat màxima d'1.800.000 pessetes anuals.
  
- Atés que el sol·licitant tinga al seu càrrec un o més menors, que obtinga uns ingressos mínims nets i propis de 300.000 pessetes per any, sense superar, en tot cas, la quantitat màxima de 2.000.000 pessetes anuals.
  
- Que, en el moment de la publicació d'aquesta ordre, la seua edat oscil·le entre els 18 i els 29 anys. No obstant això, també podran sol·licitar les ajudes els joves menors de 18 anys que, en tal data, ja hagen aconseguit l'emancipació.
  
- Que el lloguer mensual que abonen no supere les 40.000 pessetes.
  
- Que no siguen propietaris de cap habitatge a la localitat on estiga ubicat l'habitatge llogat.
  
- Que no tinguen parentiu de consaguinitat fins al quart grau, ni d'afinitat fins al segon grau, amb l'arrendador.
  
- Que estiguen ocupant com a habitatge aquell per al qual se sol·licita la subvenció.
  
- Que no convisquen amb ascendents.
  
B) Parelles de joves:
  
- Que obtinguen uns ingressos anuals conjunts, nets i propis de 600.000 pessetes, com a mínim, sense superar, en tot cas, la quantitat màxima de 3.600.000 pessetes per any.
  
- Atés que la parella o algun dels seus membres tinga al seu càrrec un o més menors, que obtinguen uns ingressos conjunts mínims, nets i propis de 600.000 pessetes per any, sense superar, en tot cas, la quantitat màxima de 4.000.000 pessetes anuals.
  
- Que, en el moment de la publicació d'aquesta ordre, l'edat d'ambdós oscil·le entre els 18 i els 29 anys. No obstant això, també podran sol·licitar les ajudes els joves menors de 18 anys que en tal data ja hagen aconseguit l'emancipació.
  
- Que el lloguer mensual no supere la quantitat de 80.000 pessetes.
  
- Que existisca entre ambdós un vincle matrimonial o una relació anàloga a la conjugal. En aquest últim cas, la unió de fet haurà d'estar inscrita en el Registre d'Unions de Fet de la Comunitat Valenciana o se n'haurà d'haver sol·licitat la inscripció abans de l'acabament del termini de presentació de les sol·licituds.
  
- Que no siguen propietaris de cap habitatge a la localitat on estiga ubicat l'habitatge llogat.
  
- Que no tinguen parentiu de consaguinitat fins al quart grau, ni d'afinitat fins al segon grau, amb l'arrendador.
  
- Que estiguen ocupant com a habitatge aquell per al qual se sol·licita la subvenció.
  
- Que no convisquen amb ascendents.
  
2. En el cas de les ajudes sol·licitades per joves individualment es tindran en compte els criteris següents:
  
a) Quan l'habitatge l'ocupe únicament un jove, el lloguer no podrà excedir les 40.000 pessetes mensuals.
  
b) Quan l'habitatge siga ocupat pel sol·licitant juntament amb altres persones, llevat que es tracte de menors d'edat, el preu de l'arrendament s'entendrà dividit pel nombre de persones que ocupen l'habitatge, sense que en cap cas no puga excedir les 40.000 pessetes per cada un dels ocupants.
  
c) Quan l'habitatge siga ocupat per més d'un jove que complisca els requisits de la base primera i en el contracte d'arrendament no figuren tots, cada un d'ells podrà sol·licitar l'ajuda, sempre que el preu d'arrendament dividit per cada un dels ocupants no excedisca les 40.000 pessetes mensuals.
  
d) Les persones que ocupen l'habitatge amb el sol·licitant en cap cas no en podran ser ascendents.
  
3. Els joves sol·licitants de l'ajuda no podran tindre parentiu de consanguinitat fins al quart grau, o d'afinitat fins al segon grau, amb el propietari de l'habitatge, ni ser descendents del/s arrendatari/s
  
4. A l'efecte del que disposa l'apartat 1 d'aquesta base, no es consideraran ingressos propis les donacions d'aquelles persones amb les quals es tinga parentiu de consanguinitat fins al quart grau, o d'afinitat fins al segon grau.
  
Tercera. Quantia de l'ajuda
  
1. Les ajudes podran abastar fins al 50% del preu de l'arrendament, amb un límit màxim de 240.000 pessetes anuals en el cas de joves i de 480.000 pessetes en el cas de parelles de joves, tot tenint en compte el crèdit disponible, que, en cas de ser insuficient, es podrà prorratejar entre tots els beneficiaris de les ajudes.
  
Cas que s'hagueren percebut altres ajudes pel mateix concepte i respecte del mateix habitatge, el percentatge màxim del 50% es calcularà a partir de la diferència entre l'import del lloguer i la quantitat subvencionada.
  
Quarta. Sol·licitud
  
1. La sol·licitud s'emplenarà en el model que figura en l'annex II. El model normalitzat de sol·licitud també estarà a disposició de les persones sol·licitants a les seus de l'IVAJ d'Alacant (plaça de Sant Cristòfol, 8 i 10, baixos, 03299), de Castelló de la Plana (carrer dels Orfebres Santalínea, 2, 12703) i de València (carrer de l'Hospital, 11, València, 46495), o bé s'hi podrà accedir a través de la pàgina web de l'IVAJ, adreça: www.ivaj.es.
  
2. La sol·licitud haurà d'anar acompanyada de la documentació següent:
  
A) En el cas de joves:
  
1. Declaració responsable, que s'inclou en el model de sol·licitud, firmada per la persona sol·licitant, en què consten els punts següents:
  
a) No ser propietari de cap habitatge a la localitat on estiga ubicat l'habitatge llogat.
  
b) No tindre parentiu de consanguinitat fins al quart grau, ni d'afinitat fins al segon grau, amb l'arrendador.
  
c) Estar ocupant com a primer habitatge aquell per al qual es sol·licite subvenció.
  
d) No conviure amb ascendents.
  
2. Fotocòpia del document nacional d'identitat o certificat de residència legal a Espanya, si escau.
  
3. Certificat d'empadronament a l'habitatge llogat per al qual es sol·licita l'ajuda.
  
4. Justificants dels ingressos propis que percep. Aquesta justificació s'haurà de realitzar mitjançant:
  
a) la declaració de l'impost sobre la renda de les persones físiques corresponent a l'any 2000, o,
  
b) si no n'hi havia, el certificat negatiu de l'Agència Estatal de l'Administració Tributària corresponent a l'any 2000, el qual haurà d'anar acompanyat dels justificants dels ingressos percebuts durant l'any 2000, per mitjà de l'aportació de totes les nòmines corresponents a l'any esmentat o dels certificats de retencions i ingressos a compte de l'impost sobre la renda de les persones físiques, o, cas que s'haja cobrat prestació o subsidi de desocupació, per mitjà d'un certificat de l'INEM en què aparega la quantitat percebuda; si no es pot justificar per cap de les formes anteriors, es farà per mitjà d'una declaració responsable del sol·licitant en què especifique els ingressos obtinguts durant l'any 2000.
  
5. Contracte d'arrendament formalitzat per escrit.
  
6. Quant als supòsits referits en la base segona, apartat 2, lletres b) i c), certificat d'empadronament de totes les persones que ocupen l'habitatge per al qual es sol·licita l'ajuda.
  
7. Declaració responsable d'altres subvencions sol·licitades o concedides pel mateix concepte i per al mateix habitatge signat pel sol·licitant, que s'inclou en el model de sol·licitud.
  
8. Cas que les despeses de comunitat i administració, i també les que es produïsquen en concepte de contribucions i arbitris, es troben incloses en el preu de l'arrendament que figure en el contracte i no consten desglossades, declaració conjunta de l'arrendador i de l'arrendatari en què s'expresse l'import anual de les despeses esmentades.
  
9. Cas que el sol·licitant tinga al seu càrrec un o més menors d'edat, documentació que ho acredite, d'acord amb el que disposa la normativa vigent.
  
10. En el supòsit de menors emancipats: certificat del Registre Civil que acredite l'emancipació, d'acord amb el que estableix l'article 318 del Codi Civil, o, si no n'hi havia, document firmat pels pares del sol·licitant en què conste llur consentiment a la vida independent del fill de conformitat amb el que preveu l'article 319 del Codi Civil.
  
B) En el cas de parelles de joves:
  
1. Declaració responsable, que s'inclou en el model de sol·licitud, firmada per ambdós membres de la parella, en què consten els punts següents:
  
a) No ser propietaris de cap habitatge a la localitat on estiga ubicat l'habitatge llogat.
  
b) No tindre parentiu de consanguinitat fins al quart grau, ni d'afinitat fins al segon grau, amb l'arrendador.
  
c) Estar ocupant com a habitatge aquell per al qual es sol·licite subvenció.
  
d) No conviure amb ascendents.
  
2. Fotocòpia del document nacional d'identitat d'ambdós membres de la parella, o certificat de residència legal a Espanya, si escau.
  
3. Certificat d'empadronament d'ambdós membres de la parella a l'habitatge llogat per al qual es sol·licita l'ajuda.
  
4. Justificants dels ingressos propis que perceben ambdós membres de la parella. Aquesta justificació s'haurà de realitzar mitjançant:
  
a) la declaració o declaracions de l'impost sobre la renda de les persones físiques corresponent a l'any 2000, o,
  
b) si no n'hi havia, els certificats negatius de l'Agència Estatal de l'Administració Tributària corresponents a l'any 2000, acompanyats dels justificants dels ingressos percebuts durant l'any 2000, per mitjà de l'aportació de totes les nòmines corresponents a l'any esmentat o dels certificats de retencions i ingressos a compte de l'impost sobre la renda de les persones físiques, o, cas que s'haja cobrat prestació o subsidi de desocupació, per mitjà d'un certificat de l'INEM en què aparega la quantitat percebuda; si no es pot justificar per cap de les formes anteriors, es farà per mitjà d'una declaració responsable del sol·licitant en què especifique els ingressos obtinguts durant l'any 2000. Quan un dels membres de la parella no perceba cap tipus d'ingrés, haurà de presentar una declaració responsable fent-hi constar la dita situació.
  
5. Contracte d'arrendament formalitzat per escrit.
  
6. Certificat de matrimoni o d'inscripció en el Registre d'Unions de Fet de la Comunitat Valenciana (carrer de l'Historiador Chabàs, 2, de València; carrer Major, 78, de Castelló de la Plana, i avda. del Dr. Gadea, 10, d'Alacant), adscrit a la Conselleria de Justícia i Administracions Públiques, o la seua sol·licitud.
  
7. Declaració responsable d'altres subvencions sol·licitades o concedides pel mateix concepte i per al mateix habitatge signada per ambdós membres de la parella, que s'inclou en el model de sol·licitud.
  
8. Cas que les despeses de comunitat i administració, i també les que es produïsquen en concepte de contribucions i arbitris, es troben incloses en el preu de l'arrendament que figure en el contracte i no consten desglossades, declaració conjunta de l'arrendador i de l'arrendatari en què s'expresse l'import anual de les despeses esmentades.
  
9. Cas que els sol·licitants tinguen al seu càrrec un o més menors d'edat, documentació que ho acredite, d'acord amb el que disposa la normativa vigent.
  
Tota la documentació sol·licitada en els apartats anteriors que no siga original haurà de ser compulsada. En cas contrari, es considerarà com a no presentada.
  
3. Només s'admetrà una sol·licitud per peticionari.
  
Cinquena. Presentació i termini
  
1. Les sol·licituds es podran presentar al Registre de l'Institut Valencià de la Joventut (carrer de l'Hospital, 11, València, 46244), al de les unitats territorials d'Alacant (plaça de Sant Cristòfol, 8 i 10, baixos, 03423) i de Castelló de la Plana (carrer dels Orfebres Santalínea, 2, 12875); o en qualsevol dels llocs que preveu l'article 38.4 de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1.829/1999, de 31 de desembre, en sobre obert, per tal que l'exemplar destinat a l'IVAJ siga datat i segellat abans de ser certificat. Cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.
  
2. El termini de presentació de sol·licituds serà el comprés entre l'endemà del dia en què tinga lloc la publicació d'aquesta ordre en el Diari Oficial de la Generalitat Valenciana i el dia 8 d'octubre de 2001, ambdós inclosos. L'incompliment d'aquest termini determinarà la no-admissió de la sol·licitud.
  
Sisena. Tramitació
  
1. La instrucció del procediment correspondrà al Servei de Gestió i Planificació de Programes de l'Institut Valencià de la Joventut, que podrà demanar al sol·licitant l'aportació addicional de tots els documents o les dades aclaridores que es consideren necessaris per a l'examen de la sol·licitud presentada.
  
2. Si la sol·licitud no reuneix els requisits exigits o no inclou la documentació que d'acord amb aquesta ordre resulta exigible, es notificarà al sol·licitant perquè, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en el termini de deu dies, comptadors a partir de l'endemà de la recepció de la notificació, n'esmene la falta o hi adjunte els documents preceptius, amb indicació que, si no ho fera en el termini previst, es considerarà que ha desistit de la seua petició, després de la resolució del director general de l'Institut Valencià de la Joventut que prèviament s'haurà de dictar en els termes que preveu l'article 42 de la susdita llei.
  
Setena. Resolució
  
1. El director general de l'IVAJ resoldrà les sol·licituds d'ajudes presentades a l'empara del que disposa aquesta ordre. La denegació de l'ajuda haurà de ser motivada i les raons es faran constar en la resolució, i en tot cas els fonaments de la resolució que s'adopte hauran de quedar acreditats en el procediment.
  
2. El termini màxim de resolució serà de sis mesos comptadors a partir de l'endemà del dia en què finalitze el termini de presentació de sol·licituds. Si, transcorregut el dit termini, no s'haguera dictat resolució expressa, les sol·licituds presentades es podran entendre desestimades, sense perjudici de l'obligació de resoldre que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
  
3. La resolució de la convocatòria es notificarà a les persones interessades en els termes que preveu l'article 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
  
4. L'eficàcia de la concessió de les ajudes quedarà supedita al compliment dels termes i de les condicions de la concessió. La no presentació de la justificació de la despesa en el termini fixat donarà lloc a la pèrdua de la subvenció i a la seua consegüent revocació.
  
Huitena. Obligacions dels beneficiaris
  
Són obligacions dels beneficiaris:
  
a) Destinar l'habitatge llogat a domicili habitual.
  
b) Acreditar davant de l'Institut Valencià de la Joventut la realització de l'activitat i el compliment dels requisits i les condicions que determinen la concessió o el gaudi de l'ajuda, en la forma en què determina aquesta ordre.
  
c) Comunicar a l'IVAJ l'obtenció de subvencions o ajudes per a la mateixa finalitat, procedents de qualssevol administracions o ens públics.
  
d) Sotmetre's a les actuacions de control financer que corresponen a la Intervenció General, quant a les subvencions i ajudes concedides.
  
e) De conformitat amb el que estableix l'Ordre de 30 de maig de 1996, de la Conselleria d'Economia i Hisenda, i en cas que resulte exigible, acreditar, prèviament al cobrament, que en el moment de l'atorgament de l'ajuda es trobaven al corrent de les seues obligacions tributàries i davant de la Seguretat Social.
  
f) Complir totes les obligacions que estiguen previstes per al règim de subvencions i ajudes públiques, que siguen aplicables a aquesta ordre, de conformitat amb el que disposa el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana i la resta de legislació concordant i d'aplicació.
  
Novena. Justificació i pagament
  
1. El pagament d'aquestes ajudes s'efectuarà en una sola vegada, per a la qual cosa les persones beneficiàries hauran de presentar la documentació següent:
  
- Rebuts o justificants del pagament del lloguer corresponents a l'any 2001 per un import, com a mínim, del doble de la quantitat subvencionada.
  
- Si la quantia de l'ajuda supera les 300.000 pessetes i cas que resulte exigible, certificats acreditatius que en el moment de la concessió es trobaven al corrent en les obligacions tributàries i davant de la Seguretat Social, de conformitat amb el que estableix l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.96) i en la forma que preveu el Reial Decret 390/1996, d'1 de març, de desplegament parcial de la Llei 13/1995, de 18 de maig, de Contractes de les Administracions Públiques (BOE núm. 70 de 21.03.96).
  
- Certificat d'inscripció en el Registre d'Unions de Fet de la Comunitat Valenciana, cas que, en el moment oportú, només se n'haguera presentat la sol·licitud d'inscripció.
  
- Fitxa de dades bancàries emplenada per l'entitat bancària, en què es sol·licite l'ingrés de la subvenció.
  
- Certificat negatiu de l'Agencia Estatal de l'Administració Tributària corresponent a l'exercici 2000 cas que en el moment oportú no s'haguera pogut presentar per estar en fase de gravació. En el cas de parelles de joves s'haurà de presentar la certificació negativa d'aquell membre de la parella que en el moment oportú no haguera pogut presentar-la per estar en fase de gravació.
  
Tota la documentació sol·licitada en els apartats anteriors que no siga original haurà de ser confrontada. En cas contrari, es considerarà com a no presentada.
  
2. La justificació s'haurà de realitzar dins del termini que, a l'efecte, s'establisca en la resolució de concessió de les ajudes.
  
Deu. Revocació o minoració de l'ajuda
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió.
  
2. L'incompliment per part del beneficiari dels requisits i les condicions que van donar lloc a l'atorgament de l'ajuda, i també la no presentació de la documentació que assenyala la base novena d'aquesta ordre en el termini establit a l'efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de l'interessat a l'audiència.
  
3. L'ajuda concedida es minorarà proporcionalment cas que els rebuts presentats no abasten el doble de la quantitat subvencionada.
  
Onze. Reintegrament de les quantitats obtingudes
  
1. L'import de les subvencions regulades en aquestes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que durà a terme el beneficiari.
  
En aquest cas, quan l'ajuda principal siga l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat duta a terme.
  
2. Així mateix, procedirà el reintegrament de les quantitats percebudes i l'exigència de l'interés de demora des del moment del pagament de la subvenció, d'acord amb el procediment instruït a l'efecte, en què es garantirà el dret de l'interessat a l'audiència, en els casos següents:
  
a) Obtenció de la subvenció sense reunir les condicions requerides.
  
b) Incompliment de la finalitat per a la qual es va concedir la subvenció.
  
c) Incompliment de les condicions imposades als beneficiaris amb motiu de la concessió de la subvenció.
  
Dotze. Acceptació de les bases